Na temelju članka 107. stavka 9. Zakona o odgoju i obrazovanju u osnovnoj i srednjoj školi (Narodne novine, br. 87/08, 86/09, 92/10, 105/10-ispravak, 90/11, 16/12, 86/12, 94/13, 152/14, 7/17, 68/18) i članka 47. Statuta Osnovne škole Svete Ane u Osijeku, Školski odbor Osnovne škole Svete Ane u Osijeku, na 20. sjednici održanoj dana 18. veljače 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

**U OSNOVNOJ ŠKOLI SVETE ANE U OSIJEKU**

**OPĆE ODREDBE**

***Predmet pravilnika***

**Članak 1.**

Ovim se Pravilnikom o načinu i postupku zapošljavanja (u daljnjem tekstu: Pravilnik) u Osnovnoj školi Svete Ane u Osijeku (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputilo nadležno upravno tijelo županije, imenovanje povjerenstva za vrednovanje kandidata, djelokrug rada povjerenstva i dostava izvješća ravnatelju Škole o provedenom postupku.

**Članak 2.**

Na izbor i imenovanje ravnatelja Škole ne primjenjuju se odredbe ovog Pravilnika.

***Rodna jednakost***

**Članak 3.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

**POSTUPAK PROVEDBE NATJEČAJA I VREDNOVANJA KANDITATA**

***Zasnivanje radnog odnosa u Školi***

**Članak 4.**

Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno od stavka 1. ovog članka, radni odnos može se zasnovati ugovorom o radu i bez natječaja u skladu sa Zakonom.

***Objava i sadržaj natječaja***

**Članak 5.**

Natječaj se objavljuje na mrežnoj stranici i oglasnoj ploči Hrvatskog zavoda za

zapošljavanje i na mrežnoj stranici i oglasnoj ploči Škole.

Rok za primanje prijava kandidata na natječaj je osam dana od dana objave

natječaja na mrežnoj stranici i oglasnoj ploči Hrvatskog zavoda za zapošljavanje i mrežnoj stranici i oglasnoj ploči Škole.

Natječaj treba sadržavati:

* naziv i sjedište Škole
* naziv radnog mjesta za koje se raspisuje natječaj s naznakom broja izvršitelja
* vrijeme na koje se sklapa ugovor o radu (određeno ili neodređeno)
* puno ili nepuno radno vrijeme i broj sati tjedno na koje se sklapa ugovor o radu
* naznaku probnog rada ako se ugovara
* opće i posebne uvjete za radno mjesto za koje se raspisuje natječaj
* naznaku da je prijavu potrebno vlastoručno potpisati
* prilog/dokumentacija kojom se dokazuje ispunjenost uvjeta za radno mjesto za koje je raspisan natječaj
* naznaku da se isprave prilažu u neovjerenoj preslici
* naznaku zapreka za zasnivanje radnog odnosa u Školi iz članka 106. Zakona o odgoju i obrazovanju u osnovnoj i srednjoj školi
* napomenu da je kandidat koji ostvaruje pravo prednosti pri zapošljavanju na temelju posebnog zakona obvezan uz prijavu priložiti svu propisanu dokumentaciju prema posebnom zakonu
* naznaku poveznice na internetsku stranicu Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji
* obvezu testiranja kandidata
* naznaku web stranice Škole, na kojoj će se objaviti područje provjere, pravni i drugi izvori za pripremu kandidata za testiranje, vrijeme i mjesto održavanja testiranja, vrijeme i mjesto održavanja razgovora (intervjua), rezultati testiranja
* naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja
* naznaku da se na natječaj mogu javiti osobe oba spola
* rok za podnošenje prijava
* naznaku o načinu dostavljanja prijave i adresu Škole na koju se podnose prijave s potrebitom dokumentacijom
* naznaku u kojem se roku i na koji način obavještavaju kandidati o rezultatima natječaja
* napomenu da prijavom na natječaj kandidat daje privolu Školi da njegove osobne podatke prikuplja, obrađuje, objavljuje i čuva u svrhu provođenja javnog natječaja za zapošljavanje

***Povjerenstvo za vrednovanje kandidata***

**Članak 6.**

Povjerenstvo za vrednovanje kandidata prijavljenih na natječaj i kandidata koje je u Školu uputilo nadležno upravno tijelo županije (u daljnjem tekstu: Povjerenstvo) imenuje odlukom ravnatelj Škole.

Povjerenstvo ima tri člana od kojih je jedan član ravnatelj Škole.

Dva člana povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

Član povjerenstva ne može biti osoba kojoj je kandidat član uže obitelji. Članom uže obitelji smatraju se: supružnik, srodnici po krvi u pravoj liniji i njihovi supružnici, braća i sestre, pastorčad i posvojenici, djeca povjerena na čuvanje i odgoj i djeca na skrbi izvan vlastite obitelji, očuh i maćeha, posvojitelj i osoba koju je radnik dužan po zakonu uzdržavati, te osoba koja s radnikom živi u izvanbračnoj zajednici.

Članovi povjerenstva potpisuju izjavu o nepostojanju sukoba interesa s kandidatima.

***Djelokrug rada povjerenstva za vrednovanje kandidata***

**Članak 7.**

Povjerenstvo obavlja slijedeće poslove:

* utvrđuje koje su prijave na natječaj pravodobne i potpune
* utvrđuje listu kandidata prijavljenih na natječaj odnosno kandidata koje je u Školu uputio Ured državne uprave koji ispunjavaju formalne uvjete iz natječaja čije su prijave pravodobne i potpune i kandidate s te liste upućuje na testiranje i intervju
* izrađuje test i sastavlja pitanja za razgovor (intervju)
* utvrđuje područja provjere, pravne i druge izvore za pripremu kandidata za testiranje
* utvrđuje vrijeme trajanja testiranja
* objavljuje na web stranici Škole područja provjere za pripremu kandidata za testiranje, vrijeme i mjesto održavanja testiranja
* utvrđuje identitet kandidata prije testiranja na temelju javne isprave (osobne iskaznice)
* provodi testiranje i razgovor (intervju) s kandidatima
* objavljuje na web stranici Škole rezultat testiranja i poziv kandidatima na razgovor (intervju)
* utvrđuje rang–listu kandidata na temelju rezultata provedenog testiranja i razgovora (intervjua)
* ravnatelju Škole dostavlja izvješće o provedenom postupku i rang-listu kandidata

Povjerenstvo može donijeti odluku o netestiranju ili odluku o provođenju samo jednog postupka vrednovanja ako se na natječaj javi jedan kandidat koji zadovoljava uvjete natječaja, odnosno ako je nadležno upravno tijelo županije poslalo jednog kandidata.

**Članak 8.**

Rok za objavu vremena i mjesta održavanja testiranja (pisani test) je najmanje pet dana prije dana određenog za testiranje.

**Članak 9.**

Kandidat isprave prilaže u neovjerenoj preslici. Neovjerene preslike isprava Škola ne vraća kandidatu nakon završetka natječaja.

Izabrani kandidat je obvezan dostaviti Školi izvornike isprava prije zaključivanja ugovora o radu.

Osoba koja nije podnijela pravodobnu ili potpunu prijavu ili ne ispunjava formalne uvjete natječaja, ne smatra se kandidatom u postupku natječaja. Škola ne obavještava ovu osobu o razlozima zašto se ne smatra kandidatom natječaja.

***Testiranje i intervju***

**Članak 10.**

Vrednovanje kandidata Povjerenstvo utvrđuje putem testiranja i razgovora (intervjua).

Škola je obvezna kandidatu koji je osoba s invaliditetom prilikom provedbe testiranja i intervjua osigurati odgovarajuću razumnu prilagodbu.

Testiranju mogu pristupiti kandidati s liste kandidata iz članka 7. stavka 1. točke 2. ovog Pravilnika.

Kandidat koji nije pristupio testiranju i intervjuu ne smatra se kandidatom.

Provjera kandidata se sastoji od pisane provjere kandidata putem testiranja i razgovora s kandidatom (intervju).

***Rezultati provjere***

**Članak 11.**

Nakon obavljenog testiranja kandidata Povjerenstvo utvrđuje rezultat testiranja za svakog kandidata koji je pristupio testiranju. Vrednuje se svaki odgovor na pitanje iz testa bodovima od 0 do 5 bodova.

Smatra se da je kandidat zadovoljio na testiranju ako je ostvario najmanje 60% bodova od ukupnog broja bodova koji se mogu ostvariti na testu.

Kandidat koji ne zadovolji na testiranju ne ostvaruje pravo na pristup razgovoru (intervjuu).

***Razgovor (intervju)***

**Članak 12.**

Na razgovor (intervju) s Povjerenstvom pozivaju se kandidati koji ostvare pravo na pristup intervjuu.

Rezultat testiranja i poziv kandidatima na razgovor (intervju) objavljuje Povjerenstvo na web stranici Škole u skladu s propisima o zaštiti osobnih podataka.

Povjerenstvo u razgovoru s kandidatom utvrđuje znanja, sposobnosti, interese i motivaciju kandidata za rad u Školi.

Svi kandidati imaju istovjetna pitanja i uvjete.

Svaki član Povjerenstva vrednuje rezultat odgovora na pojedino pitanje tijekom razgovora (intervjua) vrijednostima od 0 do 5 bodova.

Smatra se da je kandidat zadovoljio na razgovoru (intervjuu) ako je ostvario najmanje 60% bodova od ukupnog broja bodova svih članova Povjerenstva.

***Rang-lista i izvješće o provedenom postupku***

**Članak 13.**

Nakon provedenog razgovora (intervjua), Povjerenstvo utvrđuje rang-listu kandidata prema ukupnom broju bodova ostvarenih na testiranju i intervjuu.

Povjerenstvo sastavlja izvješće o provedenom postupku, koje potpisuje svaki član Povjerenstva. Uz izvješće se prilaže rang-lista kandidata. Izvješće se predaje ravnatelju škole koji između kandidata koji su zadovoljili na testiranju i razgovoru (intervju) odlučuje za kojeg kandidata će zatražiti prethodnu suglasnost Školskog odbora.

***Stupanje na snagu***

**Članak 14.**

Ovaj Pravilnik stupa na snagu osmog dana od dana objave na oglasnoj ploči Škole.

Predsjednica školskog odbora:

Suzana Barišić

\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 003-05/19-01/1

URBROJ: 2158-09-01-19-01

Osijek, 18. veljače 2019.

Pravilnik je objavljen na oglasnoj ploči Škole i mrežnoj stranici Škole dana 25. veljače 2019. godine i stupio je na snagu dana 5. ožujka 2019. godine.

Na ovaj pravilnik Ured državne uprave Osječko-baranjske županije dao je suglasnost dana 25. veljače 2019. godine, KLASA: 602-02/19-01/76, URBROJ: 2158-02-03/1-19-2 u skladu s člankom 107. stavak 9. Zakona o odgoju i obrazovanju u osnovnoj i srednjoj školi (Narodne novine, br. 87/08, 86/09, 92/10, 105/10-ispravak, 90/11, 16/12, 86/12, 94/13, 152/14, 7/17 i 68/18).

Ravnateljica škole:

Emina Šinka

Pravnik o izmjeni dopuni Pravnika o načinu zapošljavanja u Osnovnoj školi Svete Ane u Osijeku objavljen je na oglasnoj ploči Škole i mrežnoj stranici Škole dana 28. listopada 2020. godine i stupio je na snagu dana 5. studenog 2020. godine

Na ovaj Pravilnik o izmjeni dopuni Pravilnika o načinu i postupku zapošljavanja u Osnovnoj školi Svete Ane u Osijeku Upravni odjel za obrazovanje Osječko-baranjske županije dao je suglasnost dana 27. listopada 2020. godine, KLASA: 602-01/20-01/96, URBROJ: 2158/1-01-17/04-20-2 u skladu s člankom 107. stavak 9. Zakona o odgoju i obrazovanju u osnovnoj i srednjoj školi (Narodne novine, br. 87/08, 86/09, 92/10, 105/10-ispravak, 90/11, 16/12, 86/12, 94/13, 152/14, 7/17, 68/18, 64/20).

Ravnateljica škole:

Emina Šinka

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_